Lenyűgöző dobással tér vissza a magyar banda - Kultúrpart
Újra feldolgozta egyik korai szerzeményét az acid jazz és alternatív pop keveredését képviselő Half Note City. Régiúj számukban Edgar Allan Poe amerikai költőnek állítanak emléket.
Az Edgar Nixie Remix tulajdonképpen egy visszatekintés és megújulás a zenekar részéről, az együttes a jövőben ugyanis a gyorsabb és az ütemesebb zenékre kíván építeni. Az eredeti dal a 2012-ben kiadott Rodie című kislemezen volt hallható.
„Az eredeti szám az első korongunk harmadik track-je volt. Aki ismeri a szerzeményt, az tudja, hogy az még egy szerény, kevés elektronikával fűszerezetett, lassú dram&bass volt. Ezt dolgoztam fel két Novation szintetizátor segítségével” – emelte ki Makkay Imre (Imó), a zenekar alapító tagja. Hozzátette: az éjszakába nyúló kísérletezés olyan eredményt hozott, amire mindenki azt mondhatja, hogy korszerű megújulása az Edgar Allan Poe előtt tisztelgő szerzeményüknek.
A remix teljes egészében Makkay Imre munkája, az ének pedig a Half Note City (HNC) bájos énekesnőjéhez, Muzsnyai Mártihoz köthető. Az Edgar Nicie Remix mastering nélkül persze nem érne semmit, így azt a tavaly az „Év hangmérnökévé” választott Hidasi Barnabás végezte. Az értékes zenei anyaghoz – ahogy az első változathoz is – hangulatos videó anyagot készített a HNC. „Nálunk már-már hagyomány, hogy évente leforgatunk legalább 2-3 klipet és mellette legalább ugyanennyi számunkhoz készítünk videó anyagot annak érdekében, hogy a rajongóink még teljesebb művészi élményt élvezessenek” – emelte ki Muzsnyai Márti az Edgar Nice Remix videó premierje kapcsán.
Az Edgar a HNC egyik első szerzeményének számít, ezért a zenekar két alapító tagja, Imó és Márti nagyon kedves emlékeket őriz erről a számról. „Még mindig a fülemben van az első felvétel, amikor Márti felénekelte a szöveget az alapra és azt mondtam, hogy: Igen! Ebből dal lesz!" – tette hozzá Makkay Imre.
A HNC már régóta tervezte, hogy újragondolja a dalt és bízik abban, hogy pillanatok alatt a rajongók kedvencévé válik. A Half Note City legközelebb július 25-én, a Dürer kertben lép fel, de augusztus elején az A38 hajón is megtáncoltatja közönségét.
Videó Zene Jazz Pop Költészet
https://kulturpart.hu/api/trackback/id/tr547945998